Mooinooi-skietery: Beloning uitgeloof om vermiste man op te spoorŉ Beloning word aangebied aan enigiemand wat Tebogo Ndlovu kan opspoor. Foto: Verskaf ŉ Groot beloning is uitgeloof in ŉ poging om Tebogo Ndlovu (24) op te spoor wat sedert Augustus vermis is nadat hy glo op ŉ plaas buite Mooinooi in Noordwes geskiet is. Matthew (Bennie) Benson (24), wat aangekla word van die beweerde moord op Ndlovu en poging tot moord op sy twee vriende, is steeds in aanhouding nadat sy borgtogaansoek Vrydag in die Brits-landdroshof van die hand gewys is. Ndlovu, van Majakaneng, en sy vriende is glo op 2 Augustus na Benson se plaas naby Mooinooi om lemoene en skrootmetaal te steel, toe Benson hulle opgemerk en op hulle geskiet het om hulle te verjaag. Ndlovu is glo tydens die voorval in die been geskiet. Sy vriende het hom opgetel en probeer weghardloop met hom, maar glo agtergelaat aangesien hy te swaar was. Hulle beweer hulle het hom onder ŉ boom gelos en na ŉ berg gehardloop. Toe hulle terugkyk, het hulle glo Benson en ŉ groep mense gesien waar hulle Ndlovu gelos het. Ndlovu het daarna vermis geraak. Bloed is glo op die toneel gevind, maar sy liggaam is nog nie opgespoor nie. Benson se vriende, aanstaande verloofde, Scharlene Oosthuizen (21), en haar ma, Marianna Audrey, is oortuig Ndlovu lewe nog en het sedert Benson se inhegtenisneming op 16 September geld ingesamel om ŉ beloning aan te bied aan enigiemand wat Ndlovu opspoor. Marianna het Woensdag aan Maroela Media gesê hulle het geen twyfel dat dat Benson onskuldig is nie. Die plaashuis van Matthew Benson se ouers is heeltemal geplunder nadat hulle die plaas vir hul eie veiligheid moes verlaat. Foto: Verskaf “Ek het aanvanklik ŉ R10 000 beloning aangebied en die nuus wyd bekend gemaak. Een van sy vriende het my daarna geskakel en gesê hulle wil geld bydra. Teen vandag staan ons op R51 000 wat ons uitloof. Ek sal al die meubels in my huis verkoop om nog geld by te kry om die beloning nóg groter te maak as ek moet,” het sy gesê. Sy het gesê hulle het die beloning op Facebook en in die plaaslike koerante geadverteer. Plakkate is ook by verskeie winkels opgeplak en daar is Saterdag honderde pamflette in die omliggende nedersettings gaan versprei. “Ons het al baie goeie leidrade gekry, maar dit was altyd te laat. Daar is selfs iemand wat ons geskakel het om te sê dat Ndlovu in Pretoria glo by sy meisie gesien is. ŉ Vrou beweer ook sy het die dag van die voorval gesien hoe paramedici ŉ man met ŉ beenwond langs die pad behandel het, maar niemand weet wie die paramedici was nie.” Marianna het gesê hulle is in besit van ŉ foto van Ndlovu wat op SAUK-nuus gebruik is. Daar is glo ook ŉ man op Facebook wat soos Ndlovu lyk en dieselfde naam het, wie se profiel nog aktief is. Die polisie is glo oor hierdie verwikkeling genader, maar het ontken dat dié man Ndlovu is. Benson en Scharlene het saam gewoon tot hy homself op Scharlene se 21ste verjaardag aan die polisie oorgegee het. Volgens Marianna het hy so baie planne gehad om haar op die dag te bederf. Die plaashuis van Matthew Benson se ouers is heeltemal geplunder nadat hulle die plaas vir hul eie veiligheid moes verlaat. Foto: Verskaf “Die hele gedoente raak haar baie erg en het haar geknak. Sy sien Bennie elke Donderdag. Met Bennie gaan dit onder omstandighede goed en sy geloof is sy redding. Hy lees elke aand sy Bybel en doen ook sendingwerk daar. Hy glo die Here het ŉ doel met hom daar binne.” Marianna het gesê Benson se ouers moes die plaas vir hul eie veiligheid verlaat nadat onluste in die omgewing uitgebreek het nadat Ndlovu spoorloos verdwyn het. Ndlovu se verdwyning het in Augustus tot gewelddadige betogings in die gebied gelei waartydens die N4, R104 en R566 afgesper is. Die betogers het in dié tyd hul plaas onregmatig betree en glo gesê hulle kom soek die liggaam van die slagoffer. Die plaashuis is intussen heeltemal geplunder. Sy het gesê daar is ŉ span vrywilligers wat gereed staan om dadelik positiewe leidrade op te volg as dit deurkom. Marianna het ŉ beroep op die gemeenskap gedoen om ŉ pamflet van die beloning te versprei met die hoop dat Ndlovu daardeur opgespoor kan word. Benson moet weer op 7 November in die hof verskyn vir voorverhoorprosesse om te begin.